Danmark er ovenpå igen. Efter knap ti magre år er der igen overskud og optimisme.

Beskæftigelsen vokser, boligpriserne stiger, aktiekurserne topper. De insolvente er blevet solvente, og det er igen til at få et lån i banken – også hvis man bor i et landrområde.

Desuden er renten i bund, byggeriet boomer, og selv sommerhusene er endelig begyndt at stige i værdi.

Eller med andre ord: Her går det godt.

Men vent lige lidt …

Var der ikke et eller andet, vi sagde til os selv, at vi skulle huske på, når vi igen fik den der fornemmelse af, at det bare ikke kan gå galt?

Er der ikke en eller anden klokke, der bimler helt afdæmpet og næsten umærkeligt i det fjerne?

Hvor var det nu, vi placerede den der underbevidste post it-note, og hvad var det nu, der stod på den?

“REMEMBER”, siger manden, der skal hjælpe os med at huske:

“Og du må meget gerne skrive det med store bogstaver, og gerne langt oppe i artiklen.”

Jesper Rangvid er professor i finansiering ved CBS, og han er manden, som politikerne selv gav til opgave at minde os om, hvad det egentlig var, der skete, da alting pludselig faldt fra hinanden efter midt-00′ernes lidt for eventyrlige økonomiske optur.

Da politikerne i 2012 satte det såkaldte Rangvid-udvalg til at ransage politikerne, myndighederne, bankerne, investorerne og økonomerne selv for at finde forklaringen på vores allesammens kollektive kollaps i 2008, var det ikke så meget for at placere et ansvar.

Nej, det var først og fremmest for at forstå, hvorfor (næsten) ingen så det komme, og for at sikre, at det ikke ville ske igen.

Og nu mener Jesper Rangvid, at det er tid til at hejse et flag.

Ikke bare fordi at tingene på nogle områder igen begynder at se lidt “shaky” ud, som han siger det, men i allerhøjeste grad også fordi, at politikerne i hans øjne allerede så småt har “mistet interessen” for noget så tørt som systemiske risici i den finansielle sektor.

“I min rolle skal jeg selvfølgelig passe meget på, og jeg mener ikke det her politisk. Det handler ikke om, at den ene holdning er bedre end den anden,” siger han (faktisk et par gange), inden han alligevel fortsætter:

“Men jeg har bidt mærke i, at den nye regering har sagt, at de vil kigge grundigt på, om den finansielle regulering er blevet for stram. Der vil jeg gerne komme med en meget kraftig advarsel mod, at man begynder at lempe reglerne, bare fordi det går godt og ser lyst ud lige nu. De skal huske på, at man på den lange bane får mere vækst ud af at have robuste banker, hvis vi kommer i problemer. Og det gør vi. Der kommer altid en ny krise.